《送王甥受福重谒相府作》
明代·皇甫汸

归来贫贱幸相随，何事韩生复别离。供奉凭将三世术，遨游仍恋五陵私。

惯谙客路如平地，祗恐人情异昔时。记得燕公曾误采，省堂应见旧题诗。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。